ང་ཚོའི་ཕྱོགས་འདིར་མནའ་སྐྱེལ་སྟངས་ཀྱི་གོམས་གཤིས་ངན་པ་ཞིག་དར་ཡོད།དཔེར་ན།བླ་མའི་སྐུ།སྐུ་གདུང་གི་སྐུ།དགོན་པ།གསེར་ཡུམ།བཀའ་འགྱུར།དཀོན་མཆོག་གསུམ་གྱི་སྐྱབས་འོག་ནས་བུད།ཕ་མའི་ཤ་ཟ་ཁྲག་འཐུང་ཟེར་བ་ལྟ་བུའི་ཚིག་དམར་རྗེན་རྣ་བས་གོ་ནའང་བཟོད་དཀའ་བའི་མནའ་ཆེན་པོ་གཅིག་མཇུག་གཉིས་མཐུད་ཀྱིས་སྣང་མེད་ལྟ་བུས་སྐྱེལ་སྲོལ་དར་བ་འདི་ཤིན་ཏུ་ནས་མི་ལེགས་པས་དེ་ལྟ་བུའི་མནའ་སྐྱེལ་མི་ཉན།ལྷག་པར་འཇིགས་སྐུལ་ལྟ་བུའི་ཚིག་ངན།དཔེར་ན།འདི་འདྲ་ཞིག་མ་བྱས་ཚེ་གསོད་ཀྱི་མིན་ན་དཀོན་མཆོག་གསུམ།ཟེར་བ་ལྟ་བུའི་དོན་ངན་པ་ཐ་ཆད་འདི་ལྟ་བུར་སྐྱབས་གནས་བླ་ན་མེད་པ་དེ་དག་གི་མཚན་སོགས་ལོག་པར་བེད་སྤྱད་ནས་མནའ་བསྐྱལ་ན་ཆེས་མ་རབས་ཡིན་པས་སྡིག་པ་ཤིན་ཏུ་ཆེ།གལ་སྲིད་རང་གི་རྫུན་རྐུབ་སྲུང་བའི་ཆེད་དུ་མནའ་བསྐྱལ་ཡོད་ཚེ།མནའ་ཟོས་པའི་སྡིག་པ།རྫུན་བཤད་པའི་སྡིག་པ།གཞན་མགོ་གཡོག་པའི་སྡིག་པ།དཀོན་མཆོག་གི་མཚན་ལོག་པར་བེད་སྤྱོད་བྱས་པའི་སྡིག་པ་སོགས་ཉེས་པ་མང་པོ་དུས་གཅིག་ཏུ་ཡོང་བས་མནའ་སྐྱེལ་རྒྱུར་འཛེམས་ཟོན་བྱས་ཏེ།བདེན་པ་གང་མང་མང་བཤད་ཐུབ་ན་ཆོས་ཁས་ལེན་མིན་སུ་ཡིན་ཡང་རུང་མི་དེ་དྲང་པོ་དང་བདེན་པ་ཤོད་མཁན་ཞིག་ཡིན་ཞེས་མང་ཚོགས་ནང་མཐོང་དང་ཆ་འཇོག་བྱེད་མཁན་མང་བ་ཡོང་བས་རང་ལ་ཁེ་ཆེ།དེས་ན།མནའ་དང་དམ་བཞག་སྲོག་ལྟར་གཅེས་པར་འཛིན་ཞེས་གསུང་སྲོལ་ཡོད་པས་རྒྱུན་དུ་རྫུན་བཤད་པ་དང༌།མགོ་སྐོར་གཏོང་བ།གང་བྱུང་དུ་མནའ་སྐྱེལ་མི་ཉན་ཞེས་རྒན་པ་ཚོས་བསླབ་བྱ་ཡང་ཡང་རྒྱག་དགོས།